Alagir

Alagir (ven.: Алаги́р, oset.: Алагир) om Venäman lidn da lidnankund Pohjoižosetijan — Alanijan Tazovaldkundan keskuzpalas. Se om Alagiran rajonan administrativižeks keskuseks da palaks. Istorii Eländpunktan aluz om pandud vl 1850 kuti Gornai-stanic (ven.: станица Горная). Vl 1863 udesnimitihe sidä Alagir:aks, oset.: Уæллаг Ир-sanoišpäi, znamoičeb «Üläosetii». Alagir oli žiloks hobedan-hahktinan tegimenno vhesai 1897, konz sauptihe tegint. Panihe toižen Salugardan-eländpunktan (ven.: Салугардан) alust edel 1824. vot, aigan mändes kaks' žilod ühtištuihe. Alagir sai lidnan statusad vl 1938. Alagir šingotase elektropaloiden (rezistorad da toižed vastustused) i sauvondmaterialiden tegimil, mugažo meblin tehmine radab. Tamisk-kurort (oset.: Тæмискъ) sijadase ühesas kilometras suvhe Alagiran raudtestancijaspäi. Geografijan andmused Lidn sijadase rajonan pohjoižes, Osetijan alangišton suves, 721 m keskmäižel korktusel valdmeren pindan päl. Matkad Vladikavkazhasai om nell'kümne kilometrad päivnouzmha orhal vai avtotedme. Lähembaine lidn om Ardon kahesatoštkümnes kilometras pohjoižhe orhal vai avtol. Tobmuz Kaik kaks' pen't žilod mülüdas lidnankundha Alagiran ližaks: Tamisk i Cementnii. Edel 2019. vot lugetihe niiden ristitištod lidnan palaks. Lidnankundan tobmuden pämez' om sen Ezitajiden suiman ezimez'. Lidnan Administracijan pämehen velgusentäutai om Mahar Tolparov vn 2022 uhokuspäi. Edeližed lidnankundan Administracijan pämehed oma Aleksei Gokonaev (kül'mku 2017 — sulaku 2019) i Eduard Tolparov (semendku 2019 — uhoku 2022, velgusentäutai). Eläjad Vn 2010 kaiken Venäman rahvahanlugemižen mödhe lidnan eläjiden lugu oli 20 949 ristitud, rajonan viž ühesandest, vn 2021 lidnan — 21 550 ristitud. Kaik 20 133 eläjad oli lidnas vl 2017. Vl 2020 lidnan ristitišt oli 19 737 eläjad, lidnankundan — 19 940 eläjad. Kaikiš suremb lidnan ristitišt oli 24 500 eläjad vl 1996. Rahvahad (enamba 0,6 % vl 2010, ozutadud rahvahudenke): osetinalaižed — 91,5 %, venälaižed — 5,6 %, armenijalaižed — 0,6 %, toižed rahvahad — 2,3 %. Ortodoksižen hristanuskondan koume pühäpertid oma avaitud lidnas: Pühän Hengen Voznesen'jan päjumalanpert' (om saudud vll 1851−1853), Jumalannägundan Alanijan naižjumalankodi (vspäi 2003) phh. Jelisaveta Feodorovna-ruhtinaznaižen- i Varvara-moknikoiden jumalanpertinke (vspäi 2004), časoun' rajonan läžundkodinno (om saudud vodele 2016). Baptizman jumalanpert' om avaitud mugažo. Openduz Lapsiden opendusen aluzkundad oma kaks'toštkümne päivkodid, viž keskškolad, čomamahtoiden škol. Muzikškol lapsiden täht radab muzikškolan täuz'kaznuziden täht sijas. Pohjoižkavkazan mectehnikum om lidnan professionaližen opendusen aluzkundaks. Galerei Homaičendad Irdkosketused Lidnankundan lehtpoled Alagiran rajonan tobmuden saital (алаг-ир.рф). (ven.)